《濯濯江汉女》
元代·周霆震

濯濯江汉女，幽贞出良家。十年守空帏，夫婿天之涯。

良夜秉明烛，悉心务丝麻。忆昨秋风起，河洛昏尘沙。

伤彼朱丝弦，逸响趋淫哇。朝为御沟柳，暮作陌上花。

世态固应尔，委置勿复嗟。所悲在新春，雨露凝朝华。

感此深闭门，渊冰虑弥加。藏玉万仞冈，守护盘龙蛇。

投珠千顷波，光燄惊鱼虾。夫婿会有期，岂问岁月赊。

寸心如皦日，终始宜无瑕。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。